Σούπα με αρνί και βουτυράτη μοτσαρέλα
Τη σούπα αυτή θα την απολαύσουμε όλη την άνοιξη, αλλά μπορούμε να τη σερβίρουμε και στο δείπνο του Μεγάλου Σαββάτου, αντί μαγειρίτσας.
1 1⁄2 κιλό αρνάκι σπάλα, χωρίς κόκαλο, καθαρισμένο από λίπη και χόνδρους, σε χοντρούς κύβους, 2 φύλλα δάφνης, 4 κόκκοι πιπέρι, 2 κρεμμύδια μικρά, ψιλοκομμένα, 1 φρέσκο κρεμμυδάκι, ψιλοκομμένο, 3 καρότα, σε μικρούς κύβους, 1 πατάτα, σε μικρούς κύβους, 5 κουτ. σούπας αρακάς, 2-3 καρδιές μαρουλιού, χοντροκομμένες , 3 κουτ. σούπας μαϊντανός, ψιλοκομμένος, 2 «μοτσαρέλες» burrata, περίπου 200 γρ. συνολικά (τύπος μοτσαρέλας με κρεμώδη πυρήνα από την περιοχή της Απουλίας στην Ιταλία. Τη βρίσκουμε σε μεγάλα παντοπωλεία και σε ορισμένα μεγάλα σούπερ μάρκετ), ή απλή μοτσαρέλα, φρέσκια , αλάτι, φρεσκοτριμμένο πιπέρι
Για τη σούπα με αρνί και βουτυράτη μοτσαρέλα, σε μια κατσαρόλα ρίχνουμε 2 λίτρα νερό, τα φύλλα δάφνης, τους κόκκους πιπεριού, αλάτι και το κρέας. Μισοσκεπάζουμε και βράζουμε σε μέτρια φωτιά για περίπου 2 ώρες. Με τρυπητή κουτάλα βγάζουμε το κρέας σε πιατέλα. Πετάμε τις δάφνες και τους κόκκους. Ρίχνουμε στον ζωμό τα κρεμμύδια (ξερά + φρέσκα), τα καρότα και την πατάτα και βράζουμε για 15 λεπτά. Προσθέτουμε τον αρακά και βράζουμε για άλλα 5 λεπτά. Ρίχνουμε το μαρούλι και βράζουμε για άλλα 2-3 λεπτά. Ξαναβάζουμε στην κατσαρόλα το αρνί, προσθέτουμε τον μαϊντανό και αλατοπίπερο.Σερβίρουμε τη σούπα σε βαθύ μπολ. Κόβουμε την κάθε μοτσαρέλα στα τέσσερα και βάζουμε από ένα κομμάτι σε κάθε πιάτο. Σερβίρουμε αμέσως, τη ούπα με αρνί και βουτυράτη μοτσαρέλα, με φρεσκοτριμμένο πιπέρι και ωμό ελαιόλαδο.
Αρνί,Κρεμμύδι,Τυρί,Πάσχα